	Ұшқышсыз авиациялық жүйелердің (ҰАЖ), оның ішінде дрондар мен квадрокоптерлердің қарқынды дамуына байланысты оларды пайдалану кезінде Қазақстан Республикасы заңнамасының талаптарын сақтау қажеттілігі артып келеді.
	Ұшқышсыз ұшу аппараттарының рұқсатсыз ұшуы азаматтық және мемлекеттік авиацияның ұшу қауіпсіздігіне, сондай-ақ қоғамдық қауіпсіздікке қатер төндіруі мүмкін.
	Ұшқышсыз авиациялық жүйелерді пайдалану заңнамада белгіленген талаптарға сәйкес жүзеге асырылуы тиіс.
	Қазақстан Республикасының «Қазақстан Республикасының әуе кеңістігін пайдалану және авиация қызметі туралы» Заңының 33-бабына және Қазақстан Республикасы Индустрия және инфрақұрылымдық даму министрінің міндетін атқарушының 2020 жылғы 31 желтоқсандағы № 706 бұйрығымен бекітілген Қазақстан Республикасының әуе кеңістігінде ұшқышсыз авиациялық жүйелерді пайдалану қағидаларына сәйкес ҰАЖ белгіленген тәртіппен тіркелгеннен немесе есепке қойылғаннан кейін пайдаланылады.
	Бұл ретте тіркеу тәртібі ұшқышсыз авиациялық жүйенің тиесілігіне байланысты болады. Азаматтық және мемлекеттік әуе кемелеріне мемлекеттік тіркеудің тиісті қағидалары қолданылады.
	Сонымен қатар ҰАЖ ұшулары үшін әуе кеңістігін пайдалану белгіленген келісу рәсімдерін сақтай отырып және қажетті рұқсаттарды алғаннан кейін жүзеге асырылады. Ұшқышсыз авиациялық жүйелерді пайдаланушылар ұшуларды ұйымдастыру мен орындауды реттейтін авиациялық қағидалардың талаптарын орындауға міндетті.
	Заңнама талаптарын бұзғаны үшін жауапкершілік
	Қазақстан Республикасының Әкімшілік құқық бұзушылық туралы кодексінің 563-бабына сәйкес Қазақстан Республикасының әуе кеңістігін пайдалану қағидаларын бұзу әкімшілік жауаптылыққа әкеп соғады.
[bookmark: _GoBack]	Құқық бұзушылықтың мән-жайларына қарай мынадай айыппұлдар көзделген:
· жеке тұлғаларға — 10 айлық есептік көрсеткіш (АЕК);
· лауазымды адамдарға — 20 АЕК.
	Әкімшілік жаза қолданылғаннан кейін бір жыл ішінде құқық бұзушылық қайталап жасалған жағдайда мынадай айыппұлдар көзделген:
· жеке тұлғаларға — 15 АЕК;
· лауазымды адамдарға — 25 АЕК, құқық бұзушылық жасау құралы болған затты тәркілей отырып.
	Азаматтарды заңнама талаптарын сақтауға шақырамыз!
	Ұшқышсыз ұшу аппаратын пайдаланар алдында оның тіркелуіне немесе есепке қойылуына қатысты талаптардың, сондай-ақ әуе кеңістігін пайдалану және қажетті рұқсаттарды алу тәртібінің сақталғанына көз жеткізу қажет.
	Ұшқышсыз авиациялық жүйелердің тиісті рұқсаттарсыз ұшу фактілері анықталған жағдайда, құқық қорғау органдарына дереу хабарлауды сұраймыз.

